עליזה בלוך

דוקטור גאולה עליזה בלוך (נולדה ב-ט' בתשרי ה'תשכ"ח, 13 באוקטובר 1967) היא אשת חינוך ישראלית המכהנת כראש עיריית בית שמש.

קורות חייה
נולדה לחנה וליצחק בן חמו שעלו לישראל מתאפילאלת שבמרוקו. החמישית מבין שבעה אחים ואחיות. גדלה בקריית גת, ולמדה באולפנת בני עקיבא "נאות אברהם" בערד.

שימשה כקומונרית בסניפי בני עקיבא בערד ובטבריה במסגרת השירות הלאומי.

בעלת תואר ראשון במתמטיקה ותואר ראשון שני ושלישי מהמחלקה ללימודי ארץ ישראל וארכאולוגיה באוניברסיטת בר-אילן. את הדוקטורט שלה כתבה בהנחיית פרופ' לילך רוזנברג-פרידמן וד"ר יאיר זלטנרייך ובסיועו של ד"ר צבי צמרת בנושא "עיצוב מערכת החינוך העל-יסודית בעיירות הפיתוח בתקופה שבין הרפורמות (1968–1995), סוגיות, התמודדויות ודילמות".

בשנת 1991 הקימה את המחלקה לקליטת עלייה בבני עקיבא, שבמסגרתה הוקמו עשרות סניפים ברחבי ישראל. באותה שנה נישאה לאהרן בלוך, והם השתקעו בבית שמש. בהמשך הקימה את פרויקט "השחר" של בני עקיבא, הפועל להעצמת עולי אתיופיה. חברה במליאת ההנהלה הארצית של "בני עקיבא".

קריירה
שימשה שש שנים כמחנכת וסגנית מנהלת בבית הספר "גבעת גונן" שבשכונת קטמון בירושלים.

בשנת 1998 הקימה את החטיבה העליונה בבית הספר התיכון "ברנקו וייס" בבית שמש, ושימשה כמנהלת בית הספר במשך 14 שנים. הייתה מרצה במכללת לוינסקי לחינוך ומנהלת תוכנית להכשרת מנהלים.

לקראת הבחירות לרשויות המקומיות בישראל (2013) הודיעה על התמודדותה לראשות עיריית בית שמש מטעם מפלגת הבית היהודי, בניסיון לנצח את ראש העיר המכהן משה אבוטבול, אך פרשה מן המירוץ לראשות העירייה ולמועצה לאחר ש"הבית היהודי" העבירה את תמיכתה ממנה לאלי כהן כמועמד לראשות העירייה והציעה לה להתמנות למקום השני ברשימתו.

ב-2014 מונתה למנהלת רשת תיכוני "ברנקו וייס". באותה שנה נבחרה לאשת השנה של תנועת אמונה.

ב-2017 פרסמה את ספרה "לבנות את הגשר הזה", על האתגרים וההצלחות שחוותה בזמן שניהלה את בית הספר "ברנקו וייס" בבית שמש.

ביוני 2018 הודיעה על התמודדותה לראשות עיריית בית שמש בבחירות 2018 מטעם מפלגת 'עיר מאוחדת', וב-30 באוקטובר 2018 ניצחה בבחירות את ראש העיר המכהן, משה אבוטבול, ברוב של 50.6% ומפלגתה קבלה שני מנדטים.

ב-20 בנובמבר 2018 החלה בלוך לכהן כראש העיר בית שמש. היא הציגה את מועמדותה לכהונה נוספת לקראת הבחירות באוקטובר 2023. בסוף אוגוסט מחקו חרדים קיצוניים את תמונתה ממודעת בחירות וניפצו את מכוניתה כשחנכה בית ספר חדש.

פרסים ואותות 

 בשנת 2011 זכתה בפרס רוטשילד לחינוך "על גיבושו של חזון חינוכי ויישומו תוך דיאלוג, בחינה והערכה דמוקרטית, על בנייתה של שיטת הערכה ותמריצים ועל סימון האתגרים ושאיפה מתמדת לעמוד בהם".

 ב-4 ביוני 2019 קיבלה את פרס מוסקוביץ' לחינוך – "עוז ציון" בנימוק: "ד"ר עליזה בלוך מהווה מודל של מנהיגה ציונית המעורבת בעשייה חינוכית-חברתית הפונה לכל שבטי ישראל".

 ד"ר בלוך היא זוכת אות אביר איכות השלטון לשנת 2020 בקטגוריית הרשות המקומית.

משפחתה
נשואה לד"ר אהרן בלוך, נפרולוג המשמש כמנהל המחלקה לדיאליזה בבית החולים הדסה עין כרם. אם לארבעה.

באוקטובר 2005 נרצחה אחייניתה מתת רוזנפלד-אדלר בפיגוע בצומת גוש עציון.

קישורים חיצוניים

 
 
 
 
 ראיון של עליזה בלוך לשאול אמסטרדמסקי בערוץ כאן 11, פברואר 2023
 
 
 
 
 
 
 
 יפית טאוב, "אין עיר כזו בישראל. אני מקווה ליצור מודל מצליח", באתר אשת, 14 בינואר 2020

הערות שוליים

נשות חינוך ישראליות
אנשי חינוך ישראלים
בוגרות אולפנות בני עקיבא
בוגרות שירות לאומי
בעלות תואר דוקטור מאוניברסיטת בר-אילן
בעלי תואר דוקטור מאוניברסיטת בר-אילן
ראשי עיריית בית שמש
זוכות פרס רוטשילד
זוכי פרס רוטשילד
זוכי פרס מוסקוביץ' לציונות
מנהלות ישראליות
נשים בראשות עיריות בישראל
קריית גת: אישים
זוכי אות אביר איכות השלטון
ישראליות שנולדו ב-1967
ישראלים שנולדו ב-1967